b'\n_START_ARTICLE_\nKekkosen III hallitus\n_START_PARAGRAPH_\nKekkosen III hallitus oli Suomen tasavallan 35. hallitus. Se oli Maalaisliiton, SDP:n ja RKP:n muodostama punamultahallitus. Hallitus toimi 659 hallitusp\xc3\xa4iv\xc3\xa4\xc3\xa4 20. syyskuuta 1951 - 9. hein\xc3\xa4kuuta 1953._NEWLINE_Korean sota jyrkensi suurvaltapolitiikan kahtiajakoa ja pienten valtioiden puolueettomuudella katsottiin olevan uutta arvoa kiristyv\xc3\xa4ss\xc3\xa4 ilmapiiriss\xc3\xa4. P\xc3\xa4\xc3\xa4ministeri Urho Kekkonen luonnosteli suurta ulkopoliittista puhettaan pitkin syksy\xc3\xa4 1951 ja sai sille joulun tienoilla presidentti J. K. Paasikiven hyv\xc3\xa4ksynn\xc3\xa4n. Kekkonen joutui kuitenkin sappileikkaukseen ja puhe j\xc3\xa4i pit\xc3\xa4m\xc3\xa4tt\xc3\xa4. Sen keskeiset kohdat julkaistiin h\xc3\xa4nen toipilasaikanaan tammikuussa 1952 Maalaisliiton p\xc3\xa4\xc3\xa4-\xc3\xa4\xc3\xa4nenkannattajassa Maakansassa ja puhetta alettiinkin kutsua pyjamantaskupuheeksi._NEWLINE_Hallituksen toimikaudella syyskuussa 1952 Suomi sai suoritetuiksi loppuun sotakorvauksensa Neuvostoliitolle. T\xc3\xa4m\xc3\xa4n kunniaksi j\xc3\xa4rjestettiin Helsingin messuhallissa juhlatilaisuus, jossa puhuivat p\xc3\xa4\xc3\xa4ministeri Urho Kekkonen ja kauppa- ja teollisuusministeri Penna Tervo._NEWLINE_Kulkulaitosten ja yleisten t\xc3\xb6iden ministeri Onni Peltonen ja toinen maatalousministeri Matti Lepist\xc3\xb6 erosivat hallituksesta marraskuussa 1952 sen j\xc3\xa4lkeen, kun eduskunnan oikeusasiamies Paavo Kastari oli katsonut heid\xc3\xa4n menetelleen lain vastaisesti heid\xc3\xa4n toimiessaan Fagerholmin hallituksen ministerein\xc3\xa4 vuonna 1949. Kev\xc3\xa4\xc3\xa4ll\xc3\xa4 1953 eduskunta asetti Peltosen ja Lepist\xc3\xb6n sek\xc3\xa4 heid\xc3\xa4n entiset ministeritoverinsa Aleksi Aaltosen ja Jussi Raatikaisen syytteeseen valtakunnanoikeudessa ns. salaputkijutun vuoksi.'